SJB Bosanska Krupa
SJB Bosanska Krupa je jedinica MUP-a Republike Bosne i Hercegovine koja je tokom rata u Bosni i Hercegovini djelovala u sastavu Petog korpusa Armije Republike Bosne i Hercegovine. Sastojala se od 160 pripadnika, koji su svoje dužnosti obavljali u policijskim stanicama u Bosanskoj Krupi, Bužimu, Bosanskoj Otoci i Jezerskom. SJB je prva formacija koja je pružila otpor u Bosanskoj Krupi 21. aprila 1992, kada je pao veći dio grada na desnoj obali Une. Stanica je padom grada premještena u Donju Krčanu. Najznačajnije bitke pripadnici SJB vodili su u rejonima Hasinog vrha, Grmuškog platoa, Gate, Todorova, Kobiljnjaka, Skokova, Pećigrada, Ćatića, Buljubašića i dr. Tokom operacije Mostobran 94, pripadnici SJB zajedno su sa 505. viteškom brdskom brigadom forsirali rijeku Unu i vodili borbu za oslobođenje Ostrožnice. Učestvovali su i akciji oslobođenja Sanskog Mosta. 17. septembra 1995, oko 170 policajaca prvi su ušli u oslobođenu Bosansku Krupu, nakon što su rubne dijelove općine oslobodile 503, 505. i 511. brigada. Uz SJB Goražde i Odred policije za specijalne namjene "Bosna", jedini su dobitnici priznanja Ratna zastava MUP-a RBiH, kojim su nagrađeni 6. aprila 1995. Poginulo je devet pripadnika jedinice, a ranjavano je oko 90%. Devet pripadnika jedinice nagrađeno je Zlatnom policijskom značkom, a tri Srebrenom.